เห็นชอบโครงการประกันรายได้ข้าวปี 3 เตรียมนำเสนอ นบข. และ ครม. พิจารณา
นายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ เปิดเผยภายหลังประชุมคณะอนุกรรมการนโยบายและบริหารข้าวแห่งชาติด้านการตลาด ครั้งที่ 1/2564 ผ่านระบบ Zoom ว่า  ที่ประชุมได้ให้ความเห็นชอบเบื้องต้นในการเดินหน้านโยบายประกันรายได้สินค้าข้าว ในโครงการประกันรายได้เกษตรกรผู้ปลูกข้าว ปี 3 โดยใช้หลักเกณฑ์เดียวกันกับโครงการปี 2 และจะมีการนำเสนอขอความเห็นชอบต่อที่ประชุมคณะกรรมการนโยบายและบริหารข้าวแห่งชาติ (นบข.) ที่มีนายกรัฐมนตรีเป็นประธานสัปดาห์หน้า ก่อนนำเสนอที่ประชุมคณะรัฐมนตรี (ครม.) พิจารณาต่อไป สำหรับมาตรการคู่ขนาดที่จะเข้ามาช่วยเสริมเพื่อช่วยเกษตรกรผู้ปลูกข้าว ได้แก่ การสนับสนุนให้เกษตรกรชะลอการขายในช่วงที่ข้าวออกสู่ตลาดมาก เพื่อป้องกันไม่ให้ข้าวราคาตกจนเกินไป โดยเกษตรกรที่ชะลอขายข้าวจะได้รับเงินช่วยเหลือตันละ 1,500 บาท , ช่วยเหลือดอกเบี้ยเงินกู้ให้กับสหกรณ์หรือสีโรงสีที่เก็บสต๊อกข้าวและไม่ปล่อยออกสู่ตลาด โดยชดเชยดอกเบี้ยร้อยละ 3 และเร่งรัดส่งเสริมการส่งออกข้าว โดยจะช่วยการส่งออกข้าวโดยช่วยดอกเบี้ยร้อยละ 3 เป็นเวลา 6 เดือน ตั้งแต่เดือนตุลาคม 2564 ถึงมีนาคม 2565 เพื่อระบายข้าวในประเทศเกษตรกรที่จะเข้าร่วมโครงการ สามารถลงทะเบียนได้ตั้งแต่วันที่ 1 เมษายน 2564 ถึงวันที่  31 ตุลาคม 2564 และภาคใต้ ลงทะเบียนได้ตั้งแต่วันที่ 16 มิถุนายน 2564 ถึงวันที่ 28  กุมภาพันธ์ 2565 โดยจะเริ่มจ่ายเงินส่วนต่างตั้งแต่เดือนตุลาคม 2564-28 กุมภาพันธ์ 2565 ส่วนภาคใต้จะเริ่มจ่ายเงินส่วนต่างตั้งแต่เดือนมีนาคม-พฤษภาคม 2565 นอกจากนี้ ได้เร่งรัดให้กรมการค้าต่างประเทศ เร่งเจรจาขายข้าวในรูปแบบรัฐต่อรัฐ (จีทูจี) กับจีน ซึ่งยังมีความตกลงซื้อขายข้าวค้างการซื้ออยู่ 280,000 ตัน โดยขอให้เจรจากับจีนเพื่อให้ซื้อข้าวครบตามที่ได้ตกลงไว้โดยเร็วที่สุด รวมทั้งขอให้จีนซื้อข้าวหอมมะลิเพิ่มเติม เพราะขณะนี้ราคาข้าวหอมมะลิของไทยสามารถแข่งขันได้ในตลาดโลก ส่วนการเซ็นสัญญากับจีนก่อนหน้านี้ 20,000 ตัน ระบุ ได้มีการส่งมอบเรียบร้อยแล้ว